  Анжелика Тихонова корреспондент Ижкарын 43 адями «Тотальной диктантэз» янгыштэк гожтӥз. Со сярысь 10-тӥ оштолэзе ивортӥзы ужрадэз радъясьёс. Удмуртилэн шоркараз «Тотальной диктантэ» 2 сюрс 286 адями пыриськиз. Тужгес бадӟым инты радъямын вал УдГУ-ын — отын 545 адями гожтӥз. Нош тужгес пичиез луиз стилья «Модный дом» школа — отчы 7 адями люкаськиз. Элькунысь Лулпушлыко но лул-сюлэм утето дышетонъя колледжын диктант гожтӥзы «Брангутысь песянайёс». Со сяна, отын ик нырысьсэ нимысьтыз висъет радъязы ӧжыт быгатонлыкъем адямиослы. «Брангуртысь песянайёс» «Тотальной диктант» гожтӥзы Ижкарын   Диктантэ пыриськемъёс ас ужъёссэс Некрасов нимо лыдӟетъюртын 17-тӥысен 21-тӥ оштолэзёзь 9 часысен 20 часозь басьтыны быгатозы. Со нуналъёсы ик 18 часысен 20 часозь мылкыд карисьёс кылосбурчиен вераськыны быгатозы. «Витьлы» гожтӥсьёсты пусъён ужрад 21-тӥ оштолэзе 17 часын Некрасов нимо лыдӟетъюртын ортчоз. Тодэ вайытом, 8-тӥ оштолэзе ик удмурт кылын но диктант гожтӥзы. Удмурт кун университетэ «Бадӟым удмурт диктант» гожтыны 36 адями вуиз. Ужрадэ лыктэм тужгес арлыдоез 1941-тӥ арын вордскем кышномурт вал, тужгес пиналъёсыз — 1999-тӥ арын вордскемъёс. Мылкыд карисьёс «Мынам Удмуртие» радиолэсь меӵак эфирзэ кылзыса но диктант гожтыны быгатӥзы на. Соослэсь ужъёссэс 17-тӥ оштолэзёзь кутозы, нош огъя йылпумъянъёс 3-тӥ куартолэзе лэсьтэмын луозы. Тегъёс: Ижкар Удмуртия Мерлык ӟучкыл  